पंडित धीरेंद्र शास्त्री का अधूरा VIDEO गलत कॉन्टेक्स्ट के साथ वायरल
Bageshwar Dham Sarkar Pandit Dhirendra Krishna Shastri Fake Video Goes Viral Video. Follow NO Fake News and Misinformation Reports On Dainik Bhaskar. राम जी के 5 पिता थे यह हम नही बोल रहे ये पंडित धीरेंद्र शास्त्री बोल रहा है।
पंडित धीरेन्द्र शास्त्री का 16 सेकंड का एक वीडियो क्लिप सोशल मीडिया पर बड़ी तेजी से वायरल हो रहा है। इस वीडियो क्लिप में पंडित धीरेन्द्र शास्त्री को कहते सुना जा सकता है - राम जी के पांच बाप थे, पांच, कितने ?? राम जी के पांच पिताजी हैं। विचित्र बात है, स्वीकार करना बड़ा मुश्किल है पर सत्य बात है।
इस वीडियो क्लिप के सामने आने के बाद सवाल उठता है कि क्या पंडित धीरेन्द्र शास्त्री ने सिर्फ इतना ही कहा था कि भगवान राम के 5 पिता थे या इस दावे के पीछे के तर्क को भी समझाया था। कहीं ये वीडियो आधा अधूरा दिखाकर गलत कॉन्टेक्स्ट में वायरल तो नहीं किया गया है? आइए जानते हैं...
वेरिफाइड ट्विटर यूजर मोहम्मद तनवीर ने 7 जून को पंडित धीरेन्द्र शास्त्री के इस 16 सेकंड के वीडियो क्लिप को ट्वीट करते हुए लिखा- राम जी के 5 पिता थे यह हम नही बोल रहे ये पंडित धीरेंद्र शास्त्री बोल रहा है। (आर्काइव ट्वीट)
देखें ट्वीट -
मोहम्मद उमैर नाम के एक अन्य ट्विटर यूजर ने भी पंडित धीरेन्द्र शास्त्री के इस 16 सेकंड के वीडियो क्लिप को ट्वीट करते हुए लिखा- मर्यादा पुरुषोत्तम भगवान राम के 5 पिताजी थे,ऐसा इस ढोंगी बाबा का कहना है, अरे ढोंगी कम से कम भगवान राम के बारे में कुछ ना कहो। (आर्काइव ट्वीट)
देखें ट्वीट -
वहीं, जुबैर रजा खान नाम के ट्विटर यूजर ने लिखा - राम जी के 5 पिता जी थे, यह मैं नहीं बोल रहा हूं, सनातन धर्म के गुरु बागेश्वर बाबा बोल रहे हैं क्या यह सच है। (आर्काइव ट्वीट) (जुबैर ने अपने ट्वीट में पंडित धीरेन्द्र शास्त्री को लेकर कुछ आपत्तिजनक शब्द भी लिखे थे जिन्हें हम यहां नहीं लिख रहे हैं)
देखें ट्वीट -
कुछ और ट्विटर यूजर्स भी 16 सेकंड की इस वीडियो क्लिप को ट्वीट कर रहे हैं जिन्हें आप यहां, यहां और यहां देख सकते हैं।
वायरल हो रहे इस वीडियो की पड़ताल के लिए लिए हमने यूट्यूब सर्च पर लिखा - भगवान राम के 5 पिताजी + बागेश्वर धाम सरकार।
सर्च में हमें पहला ही वीडियो बागेश्वर धाम सरकार नाम के वेरिफाइड यूट्यूब अकाउंट पर मिला। ये बागेश्वर धाम सरकार का ही ऑफिशियल यूट्यूब अकाउंट है। 5 मिनट 52 सेकंड के इस वीडियो में 03:08 मिनट के बाद पंडित धीरेंद्र शास्त्री राम कथा में पहुंचे भक्तों को राम के 5 पिता कौन थे, इसे तर्क सहित समझा रहे हैं।
देखें वीडियो -
पंडित धीरेन्द्र शास्त्री कहते हैं- राम जी के पहले पिता दशरथ थे क्योंकि उन्होंने राम जी को बड़ा किया था। दूसरे पिता अग्नि देव क्योंकि अग्निदेव के बीच से ही खीर प्रकट हुई।
(दरअसल, रामायण के अनुसार अयोध्या के राजा दशरथ की तीन रानियां थीं। कौशल्या, कैकई और सुमित्रा, राजा दशरथ ने संतान प्राप्ति के लिए गुरु वशिष्ठ के मार्गदर्शन में पुत्र कामेष्टि यज्ञ करवाया था। जिसे श्रृंगी ऋषि ने संपन्न किया। यज्ञ संपन्न हुआ तो यज्ञ कुंड से अग्निदेव स्वंय खीर का पात्र लेकर प्रकट हुए। इस खीर को उन्होंने तीनों रानियों को बांट दिया। खीर खाने के कुछ दिन बाद कौशल्या के गर्भ से भगवान श्रीराम, कैकई के गर्भ से भरत और सुमित्रा के गर्भ से लक्ष्मण और शत्रुघ्न का जन्म हुआ। इसी संदर्भ से अग्नि देव राम जी के दूसरे पिता बताए गए हैं।)
पंडित धीरेन्द्र शास्त्री आगे कहते हैं- राम जी के तीसरे पिता हैं विश्वामित्र जी। क्योंकि दशरथ जी ने जब राम को विश्वामित्र को सौंपा तब रामायण में गोस्वामी जी ने लिखा है - मेरे प्रान नाथ सुत दोऊ। तुम्ह मुनि पिता आन नहिं कोऊ, अर्थात दशरथ जी ने विश्वामित्र से कहा महाराज आज से हम राम को आपके पास छोड़ रहे हैं, राम और लक्ष्मण हमारे प्राण हैं। आज से आप और कोई नहीं राम-लक्षमण के पिता हैं। इसलिए तीसरे पिता हुए विश्वामित्र।
चौथे पिता हैं जनक जी क्योंकि ससुर रिश्ते में पिता ही होता है और पांचवे पिता हैं जटायू जी क्योंकि जटायू जी दशरथ जी के बड़े भाई हैं और दशरथ जी ने राम को जटायू को सौंप दिया था।
(वीडियो की शुरुआत में राम कथा के दौरान पंडित धीरेन्द्र शास्त्री एक प्रसंग में बताते हैं कि क्यों दशरथ ने जटायू को अपना बड़ा भाई माना था। देवासुर संग्राम के दौरान दशरथ की जान जटायू ने बचाई थी। ऐसे में जटायू जी से प्रसन्न होकर दशरथ ने उन्हें अपना बड़ा भाई माना और पूछा कि बताओ हम तुम्हारी क्या मदद करें। तब राम जी नहीं हुए थे, जटायू चूंकि उस समय के सबसे बड़े ज्योतिषी थे तो उन्होंने दशरथ को बताया कि आपके घर चार पुत्र होंगे। साथ ही यह कहा कि हमें आपसे कुछ नहीं चाहिए बस आपका जो बड़ा बेटा होगा वो हमें दे देना उसपर हमारा अधिकार हो, हमें और कुछ नहीं चाहिए।)
पंडित धीरेन्द्र शास्त्री आगे कहते हैं- और तो और राम जी ने अपने पुत्र होने का रिश्ता भी निभाया और अपने हाथों से जटायू का अंतिम संस्कार किया।
पड़ताल से यह स्पष्ट होता है कि पंडित धीरेंद्र शास्त्री का अधूरा वीडियो गलत कॉन्टेक्स्ट में वायरल हो रहा है। जबकि पूरे वीडियो में पंडित धीरेन्द्र शास्त्री ने राम के 5 पिता कौन थे, इसे तर्क सहित समझाया है।